En butikstyv blev fredag eftermiddag taget på fersk gerning, og da han blev opdaget udviklede tingene sig voldeligt. Klokken 13.15 fik politiet en anmeldelse om et butikstyveri. I Kvickly i Dannebrogsgade i Aalborg havde en butiksdetektiv opdaget en kunde, der puttede varer i lommen. Da kunden ville forlade butikken blev han stoppet af en anden ansat i butikken. Kunden skubbede til den ansatte, og slog vedkommende flere gange i ansigtet. Han forlod butikken – dog på bare fødder. Han glemte nemlig sine træsko i forretningen. Han fik dog kosterne med – en vare med en værdi af 435 kroner. Den ansatte, der blev overfaldet, har det efter omstændighederne godt, det oplyser vagtchef Bruno Brix fra Nordjyllands Politi. Politiet ønsker at høre fra vidner, der har set episoden eller gerningsmanden. Gerningsmanden beskrives som: Ca. 45 år gammel Af dansk herkomst 185 centimeter høj Kraftig af bygning Karseklippet hår Bar sorte briller Iført cowboybukser og sort jakke Han havde en rød plastikposte fra Fætter BR Nordjyllands Politi kan kontaktes på 114.

Referat:
Det endte voldeligt, da en butikstyv blev taget på fersk gerning i Kvickly i Aalborg. Nu efterlyser politiet vidner.